**destin în toamnă**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

adio, vine toamna,

am încuiat de dimineață

toate lacătele inimilor frânte de cu vară

îmi adun cuvintele din bruma

de pe marginea drumului

și mă mut la tine să-ți povestesc

despre destin

adio, vine toamna,

ajută-mă să mai car niște vreascuri

din celălalt capăt al pământului !

nu mă întreba despre vreme

eu știu despre destin.

ascultă buletinele de știri

ascultă țiglele de pe case cum se învechesc

eu pot doar să-ți povestesc

despre azilurile de noapte

despre gări fără trenuri

despre iubire

despre casele de nebuni

despre singurătățile lumii

despre destin.

adio,vine toamna,

scrii aiurea cuvinte de dragoste

pe frunze de bronz

mai bine

ajută-mă să dobor plopii uscați

care au crescut bizar între mine și tine

spinii otrăviți dintre mine și tine

sârma ghimpată dintre mine și tine

eu am să te ajut să înțelegi

că totuși vine toamna

că inimile se frâng

vreau să-ți spun povestea

despre destin